සංචාරක දකුණු අප්‍රිකාව හා ශ්‍රී ලංකාව අතර පැවැති පළමු එක්දින තරගයේදී දකුණු අප්‍රිකාවට ලකුණු 75ක පහසු ජයක් හිමි විය.කොළඹ ආර්.ප්‍රේමදාස පිටියේ ඊයේ පැවැති මේ දිවා තරගයේ කාසියේ වාසිය දිනා මුලින් පන්දුවට පහර දුන් දකුණු අප්‍රිකානු පිල ඕවර් 50කදී කඩුලු 5ක් දැවී ලකුණු 304ක් ලබාගත් අතර ශ්‍රී ලංකා සියලු පිතිකරුවෝ සියලු දෙනා ඕවර් 40.3කදී ලකුණු 229කට දැවී ගියහ.දකුණු අප්‍රිකාව මෙයට වසරකට පෙර ශ්‍රී ලංකාවට පැමිණි අවස්ථාවේ එකම එක්දින තරගයකදී හෝ ලකුණු 250 සීමාව පසුකිරීමට සමත් නොවුණද මෙවර තරගාවලියේ ආරම්භයේදීම විශාල ලකුණු ප්‍රමාණයකට ගොස් මුල්ම තරගයේ ජයග්‍රහණයට පිවිසීම කැපී පෙනුණී.එයට ප්‍රධාන දායකත්වයක් සැපයූ ආරම්භක පිතිකරු හෂීම් අම්ලා තම එක්දින ක්‍රිකට් දිවියෙහි 13වැනි ශතකය රැස්කරමින් හා ඩිවිලියර්ස් 37වැනි එක්දින අර්ධ ශතකය වාර්තා කරමින් දකුණු අප්‍රිකානු පිලට ජීවයක් ගෙන දුන්හ.මේ දෙදෙනා තුන්වැනි කඩුල්ලට ලකුණු 151ක සම්බන්ධතාවක් ගොඩනැගූවේ ශ්‍රී ලංකා පිලේ පන්දු රැකීමේ දුර්වලතා මැදවීම විශේෂත්වයකි.ඩිවිලියර්ස් මෙන්ඩිස්ගේ පන්දුවකට ලකුණු 17දී මිඩ් ඕෆ් හී සිටි මැතිව්ස් අතට දුන් උඩ පන්දුවක්ද, අම්ලා ලකුණු 49දී මෙන්ඩිස්ගේ පන්දුවකටම ලෝන්ග් ඕන්හී සිට දිව ආ අතිරේක ක්‍රීඩක තිසර පෙරේරාට දුන් උඩ පන්දුවක්ද අතහැරීම දකුණු අප්‍රිකාවට වාසනාව ගෙනදීමක් විය.අම්ලා ලකුණු 109ක් ලබා සිටියදී මෙන්ඩිස්ගේ පන්දුවකට කඩුල්ල මුවා කිරීමේ වරදට හසුව දැවී ගියේ පන්දු 130කට මුහුණදී හයේ පහරක් හා හතරේ පහර 8ක්ද සමගිනි.